Document ID: 32014R0083

KOMMISSIONENS FORORDNING (EU) Nr. 83/2014
af 29. januar 2014
om ændring af forordning (EU) nr. 965/2012 om fastsættelse af tekniske krav og administrative procedurer for flyveoperationer i henhold til Europa-Parlamentets og Rådets forordning (EF) nr. 216/2008
EUROPA-KOMMISSIONEN HAR -
under henvisning til traktaten om den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (1), særlig artikel 8, stk. 5, og
ud fra følgende betragtninger:
(1)
Ved Kommissionens forordning (EU) nr. 965/2012 (2) fastsættes tekniske krav og administrative procedurer for flyveoperationer, som trådte i stedet for bilag III til Rådets forordning (EØF) nr. 3922/91 (3), undtagen subpart Q vedrørende flyve- og tjenestetidsbegrænsninger samt hvilebestemmelser.
(2)
I overensstemmelse med artikel 22, stk. 2, i forordning (EF) nr. 216/2008 bør gennemførelsesbestemmelser vedrørende flyve- og tjenestetidsbegrænsninger samt hvilebestemmelser som udgangspunkt omfatte alle materielle bestemmelser i subpart Q i bilag III til forordning (EØF) nr. 3922/91 under hensyntagen til de seneste videnskabelige og tekniske resultater.
(3)
Denne forordning udgør en gennemførelsesforanstaltning som omhandlet i artikel 8, stk. 5, og artikel 22, stk. 2, i forordning (EF) nr. 216/2008, og derfor bør subpart Q i bilag III til forordning (EØF) nr. 3922/91 udgå i overensstemmelse med artikel 69, stk. 3, i forordning (EF) nr. 216/2008. Men subpart Q i bilag III til forordning (EØF) nr. 3922/91 bør fortsat gælde, indtil de i denne forordning fastsatte overgangsperioder er udløbet, og for de typer operationer, for hvilke der ikke er fastsat gennemførelsesbestemmelser.
(4)
Denne forordning berører ikke de begrænsninger og minimumsforskrifter, som allerede er fastsat ved Rådets direktiv 2000/79/EF (4), navnlig bestemmelserne om arbejdstid og tjenestefri perioder, og som altid bør overholdes for mobile arbejdstagere i civil luftfart. Denne forordnings bestemmelser og andre bestemmelser, der er godkendt i medfør af denne forordning, har ikke til hensigt at berettige til eventuelle indskrænkninger af mobile arbejdstageres nuværende beskyttelsesniveau. Bestemmelserne i denne forordning er ikke til hinder for og bør ikke berøre et højere beskyttelsesniveau i national arbejdsmarkedslovgivning og kollektive overenskomster om arbejdsvilkår og sundhed og sikkerhed på arbejdspladsen.
(5)
Medlemsstaterne kan fravige eller afvige fra denne forordning henholdsvis de tilhørende certificeringsspecifikationer ved at anvende bestemmelser på et sikkerhedsniveau, der mindst svarer til denne forordnings bestemmelser, for bedre at kunne tage højde for særlige nationale hensyn og operationel praksis. Eventuelle fravigelser eller afvigelser fra denne forordning bør meddeles og behandles i overensstemmelse med artikel 14 og artikel 22 i forordning (EF) nr. 216/2008, hvorved der sikres gennemsigtige og ikke-diskriminerende beslutninger på grundlag af objektive kriterier.
(6)
Det Europæiske Luftfartssikkerhedsagentur (i det følgende benævnt »agenturet«) udarbejdede et udkast til gennemførelsesbestemmelser og forelagde disse for Kommissionen i form af en udtalelse (5) i overensstemmelse med artikel 19, stk. 1, i forordning (EF) nr. 216/2008.
(7)
Forordning (EU) nr. 965/2012 bør derfor ændres, så den omfatter flyve- og tjenestetidsbegrænsninger samt hvilebestemmelser.
(8)
Foranstaltningerne i denne forordning er i overensstemmelse med udtalelse fra det i henhold til artikel 65 i forordning (EF) nr. 216/2008 nedsatte udvalg -
VEDTAGET DENNE FORORDNING:
Artikel 1
I forordning (EU) nr. 965/2012 foretages følgende ændringer:
1)
I artikel 2 indsættes som nr. 6):
»6)
»lufttaxioperation«: for så vidt angår flyve- og tjenestetidsbegrænsninger, en ikke-planlagt erhvervsmæssig lufttransportoperation på bestilling med en flyvemaskine med en maksimal passagersædekonfiguration for operation (MOPSC) på 19 sæder eller derunder.«
2)
Artikel 8 affattes således:
»Artikel 8
Flyvetidsbegrænsninger
1. Erhvervsmæssige lufttransportoperationer med flyvemaskiner er omfattet af subpart FTL i bilag III:
2. Uanset stk. 1 er lufttaxioperationer, ambulanceflyvninger og erhvervsmæssige lufttransportoperationer med flyvemaskiner med én pilot omfattet af artikel 8, stk. 4, i forordning (EØF) nr. 3922/91 og subpart Q i bilag III til forordning (EØF) nr. 3922/91 og tilknyttede nationale dispensationer på grundlag af de kompetente myndigheders vurderinger af sikkerhedsrisikoen.
3. Erhvervsmæssige lufttransportoperationer med helikoptere skal være i overensstemmelse med de nationale forskrifter.«
3)
Som artikel 9a indsættes:
»Artikel 9a
Agenturet reviderer løbende effektiviteten af flyve- og tjenestetidsbegrænsningerne samt hvilebestemmelserne, jf. bilag II og III. Senest den 18. februar 2019 udarbejder agenturet en første rapport om resultaterne af denne revision.
Ved revisionen inddrages videnskabelig ekspertise, og den skal bygge på operationelle data, der indsamles med bistand fra medlemsstaterne, på lang sigt efter datoen for anvendelsen af denne forordning.
I den i stk. 1 omhandlede revision vurderes indvirkningen på besætningsmedlemmers årvågenhed som minimum under følgende forhold:
-
tjenestetider på mere end 13 timer på den mest gunstige tid på dagen
-
tjenestetider på mere end 10 timer på en mindre gunstig tid på dagen
-
tjenestetider på mere end 11 timer for besætningsmedlemmer med ukendt akklimatiseringstilstand
-
tjeneste i operationer med et højt antal sektorer (mere end 6)
-
rådighedsvagter, som f.eks. standby eller tilkaldevagt, efterfulgt af flyvetjeneste og
-
afbrudte tidsplaner.«
4)
Bilag II ændres som anført i bilag I til nærværende forordning.
5)
Bilag III ændres som anført i bilag II til denne forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 18. februar 2016.
Uanset stk. 2 kan medlemsstaterne vælge ikke at anvende bestemmelserne i punkt ORO.FTL.205, litra e), i bilag III til forordning (EU) nr. 965/2012 og fortsat anvende gældende nationale bestemmelser vedrørende hvile under flyvning, indtil den 17. februar 2017.
Anvender en medlemsstat bestemmelserne i stk. 3, underretter den Kommissionen og agenturet herom, og den skal beskrive årsagerne til denne fravigelse og varigheden heraf samt programmet for gennemførelse af de planlagte foranstaltninger og den tilhørende tidsplan.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. januar 2014.

Labels: 8
9